Il-Kummissjoni Ewropea - Stqarrija għall-istampa Rappreżentazzjoni tal-interessi aktar trasparenti u bilanċjata: Il- Kummissjoni tadotta regoli ġodda dwar gruppi ta' esperti Brussell, it-30ta' mejju 2016 Illum, il-Kummissjoni adottat regoli ġodda dwar il-ħolqien u l-funzjonament tal-gruppi ta' esperti konsultattivi li jipprovdu kompetenza esterna li jgħinuha fil-proċess tat-tfassil tal-politika. Id- Deċiżjoni tipprovdi set wieħed ta' regoli u prinċipji bil-għan li tiżdied it-trasparenza, jiġu evitati l- kunflitti ta' interess u tiġi żgurata rappreżentazzjoni bilanċjata tal-interessi. Ir-regoli l-ġodda huma vinkolanti fuq id-dipartimenti kollha tal-Kummissjoni. L-ewwel Viċi President Frans Timmermans qal: "Meta nfasslu r-regoli u l-politiki għandna bżonn l- għajnuna ta' esperti minn barra biex dak li nagħmlu, nagħmluh sew. Iċ-ċittadini bir-raġun jistennew li dan isir b'mod trasparenti u bilanċjat. Bis-saħħa tal-miżuri li qegħdin nieħdu llum, il-Kummissjoni se tibbenefika minn konsulenza esperta ta' kwalita għolja filwaqt li jiġu evitati kunflitti possibbli ta' interess, u l-pubbliku se jkun jista' jżommna responsabbli. Id-deċiżjoni tal-lum issegwi konsultazzjonijiet, li taw il-frott, mal-membri tal-Parlament Ewropew, mal-Ombudsman Ewropew u mar-rappreżentanti tal-organizzazzjonijiet tas-soċjetà ċivili, li huma sħab ewlenin biex ikun hemm approċ trasparenti fit-tfassil ta' politika tal-UE. Dan huwa pass ieħor 'l quddiem li jibdel il-mod kif isiru l-affarijiet fi Brussell." Bir-regoli l-ġdda issa d-dipartimenti tal-Kummissjoni huma obbligati li jagħżlu l-membri kollha tal- grupp ta' esperti permezz ta' sejħiet pubbliċi għall-applikazzjoni - ħlief dawk li jirrappreżentaw l-Istati Membri, pajjiżi terzi u korpi tal-UE u internazzjonali. Dawn is-sejħiet iridu jiġu ppubblikati fir- Reġistru tal-Gruppi ta' Esperti u jridu jiddeskrivu b'mod ċar il-kriterji ta' għażla, inklużi l-kompetenza meħtieġa u l-gruppi ta' interess immirati. Se jsiru l-isforzi kollha possibbli biex tiġi garantita r- rappreżentazzjoni bilanċjata, fil-kunsiderazzjoni ta' oqsma ta' għarfien espert u ta' interess, il-ġeneru u l-oriġini ġeografika, u l-mandat tal-grupp esperti ikkonċernat. It-trasparenza msaħħa fil-proċess ta' għażla huwa fattur importanti fil-kisba ta' kompożizzjoni bilanċjata. Ir-regoli riveduti jżidu aktar trasparenza fuq il-grupp ta' ħidma billi d-dipartimenti tal- Kummissjoni jintalbu b'mod espliċitu biex jagħmlu disponibbli d-dokumenti relevanti, inklużi aġendi, minuti sħaħ u sinifikanti u sottomissjonijiet ta' esperti. Fil-każ tal-adozzjoni ta' pożizzjoni ta' grupp ta' esperti permezz ta' vot, l-opinjonijiet tal-minoranza espressi minn xi esperti jistgħu wkoll isiru pubbliċi jekk ikunu jixtiequ hekk. Ir-regoli riveduti jtejbu b'mod sinifikanti l-ġestjoni tal-kunflitt ta' interess b'rabta mal- individwi maħtura f'kapaċità personali, li huma mistennija li jaġixxu b'mod indipendenti u fl- interess pubbliku. Id-dipartimenti tal-Kummissjoni se jkollhom iwettqu valutazzjonijiet speċifiċi dwar il-kunflitt ta' interess għal dawn l-esperti, abbażi tad-Dikjarazzjoni ta' Interess Standard li se jressqu. Dawn id-Dikjarazzjonijiet wara se jiġu ppubblikati fuq ir-Registru tal-Gruppi ta' Esperti għall-iskrutinju pubbliku. Reġistru tal-Gruppi ta' Esperti rivedut se jkun fuq l-internet mil-lum, u dan ikun qed jirrifletti l- ħtiġijiet il-ġodda ta' trasparenza u jiżgura sinerġiji mar-Reġistru ta' Trasparenza. L-esperti li japplikaw biex jirrappreżentaw interessi speċifiċi jew organizzazzjonijiet se jintgħażlu biss bħala membri tal-grupp ta' esperti jekk dawn ikunu rreġistratti fir-Reġistru ta' Trasparenza. Din il- kundizzjoni se tiġi applikata b'mod retroattiv għall-membri kollha preżenti tal-gruppi ta' esperti sa tmiem l-2016. Ir-Reġistru tal-Grupp ta' Esperti se jkun organizzat aħjar ukoll, bi klassifikazzjoni ġdida tal-membri tal-grupp ta' esperti biex ikun hemm aktar ċarezza u trasparenza. Il- kategorizzazzjoni l-ġdida se tifred l-organizzazzjonijiet bħal kumpaniji, NGOs u għaqdiet tal- ħaddiema mill-entitajiet pubbliċi li qabel kienu jaqgħu taħt l-istess intestatura. Se jinħolqu wkoll aktar subkategoriji biex jippermettu aktar skrutinju pubbliku tal-bilanċ tal-interessi. Kuntest: Bħalissa madwar 800 gruppi ta' esperti qed jagħtu pariri lill-Kummissjoni fl-oqsma kollha ta' politika. Il-membri tal-grupp ta' esperti jistgħu jinħatru fil-kapaċità individwali tagħhom jew jistgħu jirrappreżentaw l-Istati Membri, pajjiżi terzi, korpi tal-UE kif ukoll internazzjonali, negozji, trejdunjons, is-soċjetà ċivili, l-akkademiċi, jew interessi oħra. Il-gruppi ta' esperti jintużaw fit-tħejjija ta' leġiżlazzjoni ġdida jew ta' atti delegati u ta' implimentazzjoni, fl-implimentazzjoni ta' liġijiet eżistenti, jew b'mod aktar ġenerali fl-iżvilupp ta' orjentazzjonijiet strateġiċi ta' politika. Dawn il-gruppi ma jieħdu l-ebda deċiżjoni - ir-rwol tagħhom huwa purament dak li jagħtu l-pariri - iżda huma jistgħu jfasslu opinjonijiet jew rakkomandazzjonijiet u jippreżentaw rapporti lill-Kummissjoni. Il-Kummissjoni u l-uffiċjali tagħha jibqgħu indipendenti b'mod sħiħ b'rabta mal-mod kif iqisu l-kompetenza u l-opinjonijiet miġbura minn dawn il-gruppi ta' esperti. Id-deċiżjonijiet tal-Kummissjoni dejjem jitqiesu fl-interess ġenerali tal-Unjoni Ewropea. Il-Kummissjoni Juncker hija impenjata biex issaħħaħ it-trasparenza fl-oqsma kollha tal-ħidma tagħha. Li taħdem mal-gruppi ta' esperti hija waħda mill-ħafna modi li fiha l-Kummissjoni tiġbor opinjonijiet u kompetenzi esterni biex tappoġġa l-ħidma tagħha. Il-konsultazzjonijiet pubbliċi, il- konsultazzjonijiet immirati mal-partijiet interessati, is-seduti fil-pubbliku, il-konferenzi u l-istudji huma fost l-istrumenti siewja l-oħra li jikkumplimentaw id-djalogu istituzzjonali mal-Parlament Ewropew u l-Kunsill. Qafas istituzzjonali orizzontali għall-gruppi ta' esperti kien ġie introdott l-ewwel darba fl-2005, u kien ġie rivedut l-aħħar fl-2010. Id-Deċiżjoni tal-lum tirrappreżenta reazzjoni pożittiva għal ħafna mir- rakkomandazzjonijiet li tressqu mill-Ombudsman Ewropew bħala riżultat tal-inkjesta b'inizjattiva personali tagħha, u għas-suġġerimenti mill-Membri tal-Parlament Ewropew u mir-rappreżentanti tal- organizzazzjonijiet tas-soċjetà ċivili. Għal aktar tagħrif: Id-Deċiżjoni tal-Kummissjoni Annessi tad-Deċiżjoni Ir-Reġistru tal-Gruppi ta' Esperti Ir-Reġistru tat-Trasparenza Kuntatti mal-istampa: Konsultazzjoni pubblika dwar ir-reviżjoni tar-Reġistru tat-Trasparenza Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Rappre_entazzjoni_tal-interessi_aktar_trasparenti_u_bilan_jata__Il-Kummissjoni_tadotta_regoli__odda_dwar_gruppi_ta__esperti.pdf